OpenLLM-France/wikimedia huggingface dataset:
# Ar merdedi

Oberennoù damheñvel pe handelvoù all zo ivez, gwelout Ar Merdedi.
| ◄ Iann ann Arc’hantek | Ar merdedi | Kervegan hag ann Tourello (kenta kentel) ► |
Selaouet holl hag a klewfet Ur werz ’zo a newe savet, Grêt d’ur vandenn martoloded, ’Oa war ar mor dôn ambarket ;
 Seis vloaz war-n-ugent hi ’zo bet Na war ar mor dôn ambarket ; Ar bloaz diweza anezhe Eo manket ar betail d’ezhe.
 Hag ar betail pa eo manket, Debri unan a d-eûs sonjet…
 Ar mestr al lestr a c’houlenne Digant he baj biban un de : — Pajig, pajig, ma faj bihan, Ha te a t-eûs debret da goan ?
 — Na vô ket ’vel-se a vô grêt, Ar blouzennig vêr ’vô tennet, Ann hini ’n defo ar bêra, Hennes ’vô debret da genta.
 Ar blouzenn-vêr pa d-eûs tennet, Da vestr al lestr hec’h eo digwêt. — Aotro Doue, ha posubl ’ve ’Ve ma martoloded ma debrfe !
 Pajig, pajig, ma faj biban. Te ’zo dilijant ha buhan, Kê d’ veg ar wernienn uc’hella, Da c’houzoud pelec’h ’c’h omp ama.
 Hag hen vont d’ann nec’h o kana, Hag o tont d’ann traon o oela : — En beg ar wernienn me ’zo bet, Ha tamm douar n’am eûs gwelet ;
N’ ’m eûs gwelet met diou lestr vihan, Hi leûn a voged hag a dan, Stignet gant-hê gwelio ruz-gwad, Seblant a vrezel, a gombad.
 — Pign c’hoaz d’ veg ’r wernienn uc’hellan, Da c’houzoud pelec’h ’omp aman ; Da c’houzoud pelec’h ’omp aman, Homan ’vô ar wez diweza.
 Hag hen ’vont d’ar krec’h o oela, D’ann traon a teue o kana ; D’ann traon o kana e teuas, Ha d’he vestr kerkent e lâras
 — Ma mestrig paour, em gonsolet, Me gred ’omp en douar rentet ; Me gred ’omp en douar rentet, Tour Babylon am eûs gwelet.
 Me ’m eûs gwelet tour Babylon, Hag a glew ar c’hleïer o sôn ; Hag a glew ar c’hleïer o sôn, Me gred oar tro ’r procession :
 Me ’wel ma iontr ha ma moereb O daou oc’h ober tro ’r vered… ................................... Kriz a galon nep na oelje War dour Babylon ’r zul da greis-de,
 ’Welet seis martolod ha tregont ’Tebarki ’sambles war ar pont ; Tric’houec’h anhê ’c’houlenne boed, Ar re-all ’c’houlenne bélek !
Person Babylon ’zo ’n den mad, ’N andret ar re glanv charitabl, Hen eûs roët tric’houic’h nouenn Kent lemel ’r stol euz he gerc’henn !…
Kanet gant ur Martolod koz.
* ↑ Variante : Me a wel o tont ann Turked, Hag ho goeliou gant-hê stignet ; Stignet ho goeliou liou d’ar gwad, Sur omp a vrezel, a gombad. . . . . . . . . . . . . . . . . . . . .  Dre c’hras Doue hag ann Drindet, Viktoar war-n-hê d-eûs goneet…
* ↑ Variante : Me ’wel a-c’hann tour Babylon, Ha tri serpant war he fignon, Hag ann dud ’zo bars ar vered, Tro procession ’nn offern-bred.
* ↑ Variante : Êt int ho zregont ’n ur poullad, Doue da roï d’hé maro mad !
# Ar merc’hetaer, 1913

| ◄ | Ar merc’hetaer | Guerz var maro an targaz Grigri  ► |
1
Abaoue an deves milliguet ma chances d’or mam genta
Cahout eur c’hoantaden avalou n’eus mert poaniou er bed ma,
Mortolod, escop, devezour, pebhini neus e viser,
Mœs neus ket crioc’h planeden vit hini eur merc’hetaer.
2
Mil drubuil, mil displijadur a rencq bemde anduri
Ne all quet paouës eun instant, atao en deveus sourci ;
Evel eur c’had er radenneck, ne gousq morse mert hanter
Pa ve hed an oll d’ho guele e red c’hoas ar merc’hetaer.   3
Guël e zeo bea dastumet, chadenet evel eur c’hy,
Laquet da zivoal ar grague er rouantelès Turquy,
Beza broudet vel eun azen, samet vel eur marc’h glaouër
Argaset evel ar bleizi, eguet bea merc’hetaër.
4
Na neus nac henor na profit da c’honit ebars ar stad,
Couscoude aben he ober eo ret bea dilicat,
Cavet eun teod deliberet, eul lagat lem a seder,
Pacianted eur guevniden evit bea merc’hetaer.
5
Red eo bea vel eun targas, guelet en dévalijen,
Bea santel vel eul louarn, meür evel eur silien,
Calonecq evel eul léon, crapat en guis d’eur guinver,
Bea scan evel eur c’haro vit bea guir merc’hetaer.
6
Bea gadal a servichus, chérisçan ar vugalé,
Laret ez hint patrom o zad evit plijout d’ar gragué,
Gout tremen brao deus an dud coz, silaou mad o zolio caër
Paëa de banac’hou lapach vit bea guir merc’hetaer.
7
Cahout diouscouarn deus ar squiltra, tevel pes a neuz clevet,
Divoal mad da nem vrabançal eus madelès ar merc’het,
Gout an tu da liva guèvier, nac’h avechou pes zo sclaër,
Touet e ve nos da greiste vil bea guir merc’hetaer.
  8
Clevet preporiou dipitus, bea boutet en cojou,
lnsultet gant coz rampennet, rei a receo bac’hadou,
Anduri meurbet aliès ar glao, an erc’h, an tomder
Foeltra e gorf ac e zillat ; stard eo bea merc’hetaer.   9
Miret eun or da vouigourat, miret eur c’hy da harzal,
Mont en tyer dre ar prenest, memeus dre ar ciminal,
Crapat demeus ar moguerio, gout lampat dreist ar guircher,
Bale sioul evel al logod, vit bea guir merc’hetaer.
10
Maestrounia e zantimant, derc’hel claus var e sonjou,
C’hoarzin gant caon en e galon, scuilla pez a gar daelou,
Quemer herve mê red dezan eur stum souret pe seder,
En neum divoazan da ruya vit bea guir merc’hetaer.
11
Mœs ar starta deus ar vicher e zeo gonit ar merc’het,
Quisidicoc’h marc’hadourès na neus quet var boul ar bed,
Deus e diviz, e santimant, e hini a rencq ober,
Len memeus bars en e sonjou, vit bea guir merc’hetaer.
12
Vit dont aben deus eur seurès, eo red ober ar gluven,
Evit gonit eun everès, soubilla e c’horzaillen,
D’ar merc’het a gar nem benta rei eur c’hoef, eun davancher,
Laret amploc’h evit justoc’h vit bea guir merc’hetaer.
13
Goude laquat e holl galloud, fouedta e liardigou,
Cavet fourgaçs a nec’hamant, cabouillat dre ar poullou,
E vancq aliès e dolliou, e teu divragou d’ar guer,
Pinous vel eur c’hoq diblunet : start eo bea merc’hetaer.
14
Heuzi a ran pa gomprenan peguement a drubuillou
A vizer ac a boan speret a souffr ar paour quès Pitou.
Mœs ar merc’het zo quen tentus a va c’halon quen tener
Ma zon en despet d’am baro contraign da c’heul ar vicher.
# Ar meder

| ◄ An emzivadez | Ar meder | Pa deu an noz ► |
Da Y. Crocq “ Eostig Kerinek ”
* Kerkent ha kân an evned
* Eo zavet ar meder ;
* Deus ar beure ve abred
* O vont d’e barkeier ;
* Vel al lapoused bihan
* E teu dre eur beden
* Da rei da Zoue e boan
* Gant eur galon laouen…
* Du-hont war lein ar mene
* Ebarz eun oabl a dân,
* E sav drant an heol-veure
* Hag hen lintrus ha splan ;
* ’Neur ziskenn war an douar
* E vannou kaer, lirzin,
* Ra perlezennou dispar
* Dimeus gliz ar mintin.
* Neuze ar meder dinec’h
* Hag evurus meurbed,
* E falz gantan war e vrec’h
* Ac’h a d’e barkad ed ;
* En e bark an ed melen,
* Leun a c’hreun alaouret,
* Daoubleget gantan e ben,
* A c’houll bezan eostet.
* War ar plouz gwenn e falz dir
* A sko taoliou stank, stank,
* Rak an erv a zo gwail hir
* Hag e steud a zo frank ;
* P’an eus drammet, didrammet,
* E laka ’n he gourve
* An dram a zo distaget,
* Hag en dro adarre !
* Dre ma sav ’barz an oablou,
* En oablou entanet,
* An heol war an douarou
* A deul tomder bervet ;
* Mes ar meder aketus
* A labour hep ehan,
* Daoust e d’an domder nerzus
* Ne zell ket ouz e boan.
* Evelkent gwech hag amzer,
* E teu da hirvoudi ;
* Sonjal ra en e vicher
* A zo poanius ha kri…
* Pa deu gourc’hemen Doue
* D’hen frealzi raktal :
* — « Gonit a ri da vue
* Dimeus c’houezen da dâl ! »
* — O poagn, meder evurus,
* Rak dirak da Grouer
* Da boan a zo talvoudus,
* Daoust ma zeblant dister ;
* Gant an holl out ankouaet,
* Mes dre da zorn bepred
* Enpad ma ’z out daoubleget
* Tremen bevanz ar bed !…
* P’ac’h a an heol-ru da guz
* Achu gantan e dro,
* Pa goue sioul ha peuc’huz
* An noz war ar maeziou,
* E teu ive ar meder
* Skwiz dimeus e barkou,
* Ha dre ma tosta d’ar ger
* Ec’h ankoua e boaniou…
* Goude ze enpad an noz
* E tiskwiz e gorf faez,
* Ha dinec’h ’n e wele kloz
* Eus goanv ha dienez,
* E kousk seder, hep ’n em glem,
* Kollet en eun hunvre,
* Liou an dudi war e drem
* Peuc’h Doue ’n e ine.
* Henvel dimeus ar meder
* Eo doare an den kez,
* Krouet eo gand e Grouer
* Da boanial hep paouez,
* Vit dastum bemnoz, bemde
* Eun eost kaer ha padus,
* Hag hen lako ’barz an Nê
* Da viken erurus !
# Ar meliner yaouank

| ◄ Lojaïk | Ar meliner yaouank | Ar c’hi du  ► |
* 1
* Eur meliner yaouank deuz a barrez Kentin,
* A zavaz mintin mad ’vit lemel he velin,
* A zavaz mintin mad ’vit lemel he velin.
* 2
* Dre c’hras Santez Anna, ar min a zo savet,
* Ar meliner yaouank nan euz bet drouk abed.
* 3
* Pell zo e m’on klevet ma mestrez zo dimeet,
* Deuz an nouz pe an de me ialo d’hi gnelet.
* 4
* Dibonjour d’hoc’h ma zad, dibonjour d’hoc’h laron,
* Ha c’hui akordfe d’in ar pez a c’houlennon ?
* 5
* O ia, ô ia, ma merc’h me, na zinac’hon ket
* Eureuji a zo red d’an hini m’oc’h dimeet.
* 6
* N’euz ket beleg abed ’barz an departamant,
* Refe d’in eureuji gant ’n hani m’o ket c’hoant.
* 7
* Goude an amzer c’hlao teuio an amzer vrao,
* Goude ar boan spered teuio ar joausted.
* ↑ Ar min pour ar men = la pierre.
* ↑ Laron pour lavaron ou lavaran = je dis.
# Ar spillen

Ia ! gant eul loummad guin guen Betec anter va gueren Var beg eur spillen e rafen Eur zôn keit hag eur goalen. Setu va loummad guin evet : Setu va zôn commanset.
Pourmenit dre an oll broïou, E peb leac’h e zeuz spillou : Spillou aour, spillou arc’hant, Spillou aliez livet-koant ; Ha spillou bras ha spillou cren Spillou du, spillou melen.
E peb stad hag e peb amzer Ar spillou zo necesser : D’ar varkizez, d’ar Rouanez Ha d’ar baour-kez artizanez En noz kercoulz hag en deiz, Er gozni, er iaouankiz.
Pa za Jannet d’ar pardoniou Ractal e clask he spillou, En he c’hoef e laca peder Ha teir en he mouchouer ; En he berniden e laca Spillou, spillou eb kounta.
Deac’h e velen eur bugel O clask dibri bigerniel : « Dal, paotric, kemer eur spillen Ha goudeze gra evelhen — Olla ! Eme ar paotr laouen, bevet begic ar spillen !
Ma chom gant an dud avechou Ho buez hag ho madou, A gement-se int dleourien Aliez da veg eur spillen. Ha setu ama eur breuven : Bevet begic ar spillen !
’Kreis an noz attaket, an den A gemer eur bistolen. Chatt ! Stanket eo toul an oaled ! E distanka eta ’zo ret ! Petra a lamo he anken nemet begic ar spillen ?
Eur c’harrer a raio eur c’har Hag eur c’halvez eun alar ; Mes evit ober eur spillen E zeo ret kavout pevar den ! Meur a hini a zebr bara Ha ne oar ket an-dra-ma
Unan a daill troad ar spillen Eun all a eün he guimpen Gant eul letoun en dro d’he fen Eun all a ra he c’hurunen Eun all gant he vean-higolen A lemm begic ar spillen
# Ar rozel

| ◄ Ar vrae hag ar baluc’henn | Ar rozel | D’ar gwenneli ► |
* Pa zistroaz Fanch d’he vro
* Ne gouie mui brezounek
* Ne gouie, war he veno,
* Nemet chaokat gallek.
* Edeur gand ar gwiniz
* El leur p’en em gavaz,
* Hag evel eur bourc’hiz
* Fanch, lorc’hek, a stouaz.
* Hag ann holl sebezet,
* Dirag kement a stran,
* Buan ha buan da redet
* Evit diviz gant-han.
* D’ar genta prezegenn
* E klask digareziou,
* Enn eur hejal he benn,
* Digor-braz he c’hinou.
* Ne c’hallann ket kredi,
* A lavare Biel,
* Mastin, ne gouifez mui
* Hano forc’h ha rastel.
* Lavar da vihana,
* Enn eur glask enn da benn,
* Petra c’halver hou-ma
* Great gant euun tamm plankenn ?
* Fanch a stok er blankenn,
* Oc’h ober arveziou.
* Ha troad ar benvek, krenn,
* A lamm ouz he c’hinou.
* Neuze Fanch e-kounnar,
* Dostu da lavaret,
* Oc’h he zaoler d’ann douar,
* « Sapre Rozel daonet ! »
* Ar Rozel a ziskouez
* Da gement den lorc’hek,
* Ne dleer ket kaout mez
* O komz e brezounek.
# Ar ster

* Beajour, aze ’n es koaze ;
* Mammen ar ster a zo aze,
* E-kichen ar mene huel,
* ’Mesk ar vein, e-troad ar roc’hel.
* Buhan-buhan e strink an dour,
* ’N eur hiboudal gant eur vouez flour,
* Flour evel kan al laboused
* E-mesk delio ar gwe kuzet.
* Zell out-i, du-hont er prajo,
* O redek ’mesk ar bokejo,
* Ha hi ken plean evel eul lenn,
* Pa ve koet an avel a-grenn.
* Sklear eo evel an arc’hant glann,
* Ha, ’pad an de, an heol splann,
* Ar yeot glaz, hag ar gwezigo,
* A wel enn-i o skeudenno.
* Pa goe an noz war an douar,
* Ar stered skeduz hag al loar,
* Evel e-barz eur mellezour
* En em zell laouen ’barz an dour.
* — o —
* Treuzet gant-i ar prajeier,
* Ec’h arri ar ster en eur ger ;
* Rak-tal, sethu-hi strafilhet,
* Ha kollet gant-i e sklerded.
* Kement tra louz o deuz keriz,
* Heb mez ebet, o tra iskiz !
* Er ster ’ve taolet prim gante-ê
* N’he zellet ken, fanket ec’h ê.
* Mont a ra bepred gand he hent,
* Sioul ha gorrek ’vel diagent,
* Mez, me ho ped, stouvet ho fri,
* Rak c’houez gwell-fall a zo gant-i.
* Deut eo da vean ken tenval
* Ken ec’h eo ouz dour-teil hanval :
* An heol, al loar hag ar stered
* Enn-i na veont ken gwelet.
* Evel ma tosta d’ar mor braz,
* D’he heuilh e renk strahina c’hoaz,
* Aliez meur a gorf maro
* Evid kuzan an torfejo.
* — o —
* Aboue em euz anoudegez,
* Er bed-man a distridigez
* Em euz gwelet meur a ine
* A zo hanval ouz ar ster-ze.
* Keit ha ma oant c’hoaz yaouank-flam,
* An ineo-ze, ’oa divlam,
* Glann evel an erc’h o kouean
* War ar mezio, e-kerz ar goan.
* An ineo-ze, meurbed kaer,
* A oa gwir skeuden o C’hrouer,
* Ha skedi ’rent e gwirione,
* Evel an heol en e greiz-de.
* Eledigo ar Baradoz
* Na badent mui ouz o gortoz,
* Hag o gervel ’rent ’n o c’hichen
* Da veuli Doue da viken.
* Siouaz ! dre mac’h int deut en oad,
* ’C’h int pellaet dimeuz ar vad,
* Hag o heuilh skouerio fall ar bed
* Ec’h int bet mastaret abred.
* Int hag a oa, gwech-all, gwenn-kann,
* Ha skeduz ’vel an heol splan,
* A zo breman du ha hudur
* Evel eun tammik breinadur.
* Skeuden o C’hrouer, en eun tol,
* Enn-ê ’zo bet diverket holl,
* Ha deuz huelder an Nenvo
* N’o galv ken an eledigo.
* An Tremener.
# Ar rozen hag ann eostik

* D’ar Barz a behini ar vouez,
* Ouz riblou drand ann Treo,
* A red e Breiz ker kaer, ker frez,
* A hegleo da hegleo :
* D’ar Barz zo eostig enn he iez ;
* Gwel, vid enn he hano ;
* Eur c’hloarek, ganet e kerne,
* A westl, e derou ar bloaz-man,
* Eur merg a garante,
* Eur zoun zavet gant-han.
* E kreiz eul liorz e vleunie,
* Enn eunn nevez-amzer a oe,
* Eur rozennik ouz ar gaera,
* A daole c’houez ouz ar c’houeka.
* Ar bokedou all, tro-war-dro,
* A vije gwenvet ha maro,
* Siouaz ! arog ann abardez,
* Hag hi savet da c’houlou dez !
* Hogen, na reo ien ar beure,
* Nag ann heol kalet, da greiz-de,
* Nag e nep mare ar preved,
* D’ar rozen na reand droug ebed.
* Rag eunn eostik kalonet mad,
* Tost dezhi o kluda dalc’h mad,
* A gemere out-hi preder,
* Vel eur breur mad ouz eur c’hoar ger.
* Dindan he askell, d’ar beure,
* Ouz ar reo ien he diwalle ;
* Ha da greiz-dez, he askell c’hoaz,
* A zisheolie he deliou noaz.
* Hogen eunn dez ar rozen fol
* A c’hoanteaz gwelet ann heol,
* Hag a laraz d’he c’hanerik :
* « Pella diouzin eunn tammik. »
* Hag enn eur brezeg evel-se,
* Gand he drein lemm hi hen broude ;
* Ken a hirvoude ar paourik,
* O vont kuit : « Truez, va c’hoarik. »
* Raktal hag heol ha reo a gouezaz
* Preved fleriuz a ziredaz ;
* Ar rozen wenn a velenne ;
* E diwaller kez a wele.
* Gand keuz zoken maro vije,
* Ouz troad ann hini a gare,
* Ma n’en dije hastet hou-ma
* He aspedi d’he skoazella.
* Hag ar rozen da aslufra,
* Hag ann eostik da askana :
* Neuz eurusoc’h evn er c’hoajou.
* Na kaeroc’h bleunen er parkou,
* Breiz ker, te eo ar rozen-ze,
* Ha da vraventez eo da fe ;
* Ann eostik-ze, ker karadek,
* Eo da iez koz ar brezonek.
* Ar reo, ann heol iud, ar preved.
* Eo ar ioul fall, ar glouarded,
* Al leoriou louz, ar c’hiziou fall
* Taolet war-n-out gant iez Bro-c’hall.
* Selled ec’h euz, siouaz ! kalz re,
* Ouz ar c’hoz krampinellou ze ;
* Digor affo da zaoulagad…
* Eberr e vezo divezad !
* Ho ! ma fell d’id atao lintri,
* Enebourien da iez trec’hi ;
* Breiz, ma bro gaer, gwir rozennik,
* Kar ha mir bepred da eostik.
# Ar vadiziant

| ◄ Nedelek | Ar vadiziant | Bro an env ► |
* 1. O Jesus-Krist, da gomz santel
* Eo ar bura gwirione,
* Ganthi, welomp an Aviel,
* Ken skler vel ma eo an de.
* Heuliomp ’ta lezen hoz Zalver,
* En despet d’ar oaperien;
* Hen eo a bardoun ar pec’her
* A heulio mad he lezen.
* 2. Da bep pec’her, hag a zistro
* Euz Doue, euz he Zalver,
* Pardon gratis te a roio,
* Lezet c’heuz ganthan eur skouer.
* Heuliomp ’ta, etc.
* 3. Sîn gweliabl distro ar pec’her,
* Eo en dour beza plonjet;
* Vel ma oa Doue hor Zalver,
* Gant Ian pa oe badezet.
* Heuliomp ’ta, etc.
* 4. Goul a rez kenient se ouzomp,
* Vel merk a zentidigez;
* Euz da lezen p’he c'homprenomp,
* Ne dleomp jamez kaout mez.
* Heuliomp ’ta, etc.
* 5. An Aviel a lavar deomp
* „Plonji re gred en Doue“ ;
* Mes ennhi, netra ne gevomp
* War badezi bugale.
* Heuliomp ’ta, etc.
# Buhez ar Sent/1837/Guibert

| ◄ Beuvon | Guibert | Yan-Frances Regis  ► |
Ar Sant-mâ, en amser ma edo en Arme dindan an Ampalaer Othon, en ur gonsideri penaus en devoa labouret muy bete neuse evit pligeout d’e Brinç, eguet n’en devoa labouret evit Doue, a guemeras ar resolution da renonç d’ar bed, hac en em retiras en effet en ur guær en devoa en escopti Namur, gant ur c’hoant bras d’en em rei oll da Zoue ha d’e servicha hebquen ar rest eus e vuez. O consideri c’hoas penaus ; pa zeas da soudard en devoa bet mistri, pere o devoa-èn dresset da embreguer an armou , e reas ivez e sonch da choas Mistri-all evit disqui ar bresel spirituel, hac evit en em instrui, e reas ur retret. Goude m’en devoe lequeet urz vad en e goustianç a recevet an instructionou necesser evit e silvidiguez, e tistroas d’e guær. Ne zaleas quet da zench e dy en ur gouent : neuse e pedas darn eus a religiuset Sant Beneat da zont da chom er gouent nevez en devoa savet, hac e recevas e-unan diganto an habit a religius.
Da benn ur maread-amser ar religiuset-se, o velet e vuez parfet hac exemplus, a fallas dezo e choas evit o superior ; mæs èn a reas quement ma voe roet ar garg-se da ur religius hanvet Erluin.
Sant Guibert en em lequeas neuse da labourat evit convertissa an Hunnet, pere a oa tud payen ha barbar, hac a ree cals a zrouc hac ur ravaich bras er c’hanlon a Loreen. Gant ar sicour eus ar c’hraç, ha dre voyen e instructionou mad hac e zouçder admirabl, pehini a ravisse ar c’halonnou, e convertissas cals anezo ; hac, eus a vleizi arraget ma oant, o rentas douç evel oanet.
Ar Sant-mâ, goude beza coumbatet evit gloar Doue bete’r fin eus e vuez, a yeas da receo e recoumpans en eê, er bloaz 962.
Vanite ha fragilite ar bed so suffisant evit hon lacaat d’e zisprigeout hac evit ober deomp en em drei ous Doue. Grit avizou reflexion var an exemplou trist hoc’h eus guelet ebars er bed, hac e raïnt ar memes impression, var o speret, evel o deus graet var hini Sant Guibert.
Netra eus a guement so er bed ne d’ê capabl da gountanti calon an den. Seul-vuy en deus a vadou hac a bligeadurezou, seul-vuy e c’hoanta caout. Ret eo eta ne ve quet crouet an den evit jouissa eus an traou crouet, pa na ellont quet e renta eürus. An eürussa den eus ar bed a sant penaus e vanq un dra bennâc d’e eürusdet, hac a zesir bepret ur mad bennâc all da zont ; ne guefot den var an douar hac a ouffe lavaret gant guirionez : ur veich em buez oûn bet countant parfetamant, ha va c’halon n’e deus desiret netra davantaich.
Goude ma hor be jouisset eus ar pligeadurezou hac eus an enoriou hor boa clasquet gant quement a bres, en em degoutomp anezo. Quemense na lavarèn quet sclær did, o va ene, penaus e tlês disprigeout madou tromplus ar bed, ha penaus na dlees clasq da eürusdet nemet e Doue hebquen ? Ec’his ar voëziou, ar stariou, ar rivierou a red bepret, quen na zeuont d’en em arreti ha da reposi ebars er mor, evelse ivez va c’halon a so bepred direpos, agitet hac inquiet, quen na zeui da reposi enoc’h, o va Doue, ha d’ho possedi ebars an eê.
# Buhez ar Sent/1837/Hermenegild

| ◄ Nicolas La Roch | Hermenegild | Liduvina  ► |
Hermenegild, mab da Roue ar Visigotet, a oa en e yaouanctis Heretiq evel e dad; mæs ar Prinç yaouanc-mâ en em gonvertissas d’ar Feiz en ur assita en instructionou hac e Sarmoniou Sant Leandr Escop a Seviil. E dad a reas e bossubl evit ober dezâ cench Religion ; hac evel m’er c’have bepret ferm ha constant er Feiz, e tennas digantâ an oll madou en devoa roet dezàn, hac e reas e zerc’hel en ur prison.
Ar Prinç santel en em breparas, dre an Oræsoun ha dre ar yun, d’ar goumbat a vele erfad en devize e ber amser da souten evit ar Feiz : douguen a reas ar ciliç, hac a reas cals a vortificationou-all ouspen ar poaniou eus e brison. E dad a gassas unan eus a Vinistret an Heretiquet d’e gaout evit essât e drec’hi ; mæs ar Sant pehini en devoa horrol ous quement a broposas dezâ an den fallacr-se, a rebeichas dezâ e impiete, hac a respontas a-grenn e felle dezan beva ha mervel eguis ur Cristen mad. Ar Ministr-se o veza distroet da gaout tad ar Sant, evit discleria dezâ an dispositionou e pere en devoa e gaet, an tad dinatur-mâ, dre e goler, a gassas var an heur soudardet evit lemel e vuez digant e vab.
Etretant Hermenegild, o santout penaus an declaration en devoa græt a dlie proculi dezâ ar maro hac ar Verzerinti, en em breparas da ober da Zoue ar sacrifiç eus e vuez ; emedo var e zaoulin o recoumandi e Ene d’e Grouer pa erruas ar soudardet barbar-se, pere en ur antren er prison a faoutas dezâ e benn gant un taul haich, hac el lesas maro var ar pave. E Verzerinti a erruas er bloaz 586.
Sant Gregor Pab, pehini en deus scrivet buez Sant Hermenegild, a zeu da attribui d’e vilit ha d’e Intercession dirac Doue, ar gonversion eus ar Roue Recareed e vreur, hac eus an oll ganton ar Gothed e Rouantelez Spaign. E dad, eme c’hoas ar Pab bras-mâ, en devoe ur glac’har diremed da veza bet quen cruel en e andret ; mæs peguer bras bennâc e voe e gueuz, ne yeas quet cousgoude bete ar gonversion eus e galon. Aznaout a reas ar virionez eus a Religion e vab ; mæs an aoun en devoa na vize Didrônet ma razze evel e vab, a reas dezàn mervel Heretiq.
Tad Sant Hermenegild a zeuas da aznaout ar virionez eus a Religion e vab, ha cousgoude e varvas Heretiq. Recareed, breur d’ar memes Sant, a oue furoc’h : deplori a reas maler e dad, hac e heulias exempl e Vreur santel.
Petra servich aznaout ar pez a dleer da ober, ma ne reer quet ar mad a ouzer ? Quemense ne ra met hon renta coupaploc’h.
Na heuliomp morse ar goal exempl ; n’en em gontantomp quet cousgoude a guemen-se, greomp c’hoas hor possubl da imita an exemplou mad a velomp.
# Penaos e rin-me krampoez

Oberennoù damheñvel pe handelvoù all zo ivez, gwelout Trente mélodies populaires de Basse-Bretagne (1931)/Ar vaouez tapet mat ha Er vwès tape’mad.
| ◄ Tina goant | Penaos e rin-me krampoez | Al labousig gwenn ► |
Ton ar zon-man a zo bet dastumet, e Landudal, e Kerne, gand an A. F. M. ; ar c’homzou a zo bet dastumet, e Kamorz, evit Dihunamb, gand an Dimezell E. L.
Bourgault-Ducoudray a renkas ivez ar zon-man en e levr : Mélodies populaires de Basse-Bretagne.
* Kerkent ha m’oan dimezet,
* En enr stad trist ’ voen laket.
* Laket ’ voen e gwall enkrez,
* N’em boa seurt em ziegez.
* Paour glez ’ oan p’e gwir n’em boa
* Em zi, na skudell, na loa !
* N’em boa na taol, na listri,
* Na tamm ganto da zebri.
* Ha penaos ober krampoez,
* P’edo va dour er Blanvoez ?
* Da glask dour e voen kaset,
* Gand eur podig pri torret ;
* Gand eur podig pri torret
* Hag eur c’hoz sailh didalet
* Va rozell ha va spanell
* A oa c’hoaz er c’hoad a-bell.
* Va bleud ’oa e Gemene,
* Ha va c’hoad e Kemperle.
* Ha pa laken kig er pod,
* Em boa eun askorn d’am lod ;
* Me ’n em gave, c’hoaz, ervat
* O chom en ti d’her c’hrignat.
* Rak alies, ’vel ar c’hi,
* E ven skarzet eus an ti !
* Pa ’z een da frita viou
* ’N deveze dek ha me daou !
* Setu, tudou, ar vuhez
* A renan em ziegez.
# Penaos gobér dohton ?

| ◄ Er gerig wen, traon ar mene (breiz-izel) | Penaos gobér dohton ? (breiz-izel) | En tér seien (breiz-izel) ► |
| 1 _A pe zimizein mé, $\left\$ diù huéh Mignon ! Me mam, lar’ hui d’ein mé : A pe facho men goas, Latura roulanlir ! A pe facho men goas, Penaos gobér dohton ?  2 _Penaos gobér dohton, $\left\$ diù huéh Mignon ! Penaos gobér dohton ? Er bèlon ar en tan, Latura roulanlir ! Er bèlon ar en tan, Frintein krampoeh dehon.  3 _Ha ma n’é ket koutant, $\left\$ diù huéh Mignon ! Penaos gobér dohton ? _Er bilig ar en tan, Latura roulanlir ! Er bilig ar en tan, Tuemmet kafé dehon. | 4 _Ha ma n’é ket koutant, $\left\$ diù huéh Mignon ! Penaos gobér dohton ? _Er lakat ar er bank, Latura roulanlir ! Er lakat ar er bank, Azeet étalton.  5 _Ha ma n’é ket koutant, $\left\$ diù huéh Mignon ! Penaos gobér dohton ? _Er lakat èr gulé, Latura roulanlir ! Er lakat ér gulé, Um asten etalton.  6 _Ha ma n’é ket koutant, $\left\$ diù huéh Mignon ! Penaos gobér dohton ? _Er boutein er toul plouz, Latura roulanlir ! Er boutein er toul plouz, Rein bahadeu dehon !_ |